รัฐบาลไทย-ข่าวทำเนียบรัฐบาล-นายกรัฐมนตรีเยี่ยมชมศูนย์สร้างสรรค์งานออกแบบ TCDC กรุงเทพฯ
วันศุกร์ที่ 30 มิถุนายน 2560
นายกรัฐมนตรีเยี่ยมชมศูนย์สร้างสรรค์งานออกแบบ TCDC กรุงเทพฯ
นายกรัฐมนตรีชื่นชม TCDC ที่มุ่งเน้นพัฒนาความคิดสร้างสรรค์และนวัตกรรมที่นําไปสู่การพัฒนาและเพิ่มขีดความสามารถในการแข่งขัน
วันนี้ (30 มิ.ย.60) เวลา 09.00 น. พลเอกประยุทธ์ จันทร์โอชา นายกรัฐมนตรี พร้อมด้วย นายสุวิทย์ เมษินทรีย์ รัฐมนตรีประจําสํานักนายกรัฐมนตรี นายพิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม เยี่ยมชมศูนย์สร้างสรรค์งานออกแบบ กรุงเทพฯ TCDCณ อาคารไปรษณีย์กลาง ถนนเจริญกรุง เขตบางรัก กรุงเทพฯ โดยมี เอกอัครราชทูต (ฝรั่งเศส โปรตุเกส) ผู้ว่าราชการกรุงเทพมหานคร ผู้ว่าการการท่องเที่ยวแห่งประเทศไทย ปลัดกระทรวง ผู้บริหารหน่วยงานภาครัฐและเอกชน และเจ้าหน้าที่ที่เกี่ยวข้อง มาร่วมเยี่ยมชม ประมาณ 200 คน
นายคณิศ แสงสุพรรณ ประธานกรรมการสํานักงานบริหารและพัฒนาองค์ความรู้ (OKMD) ในฐานะกํากับดูแลศูนย์สร้างสรรค์งานออกแบบ หรือTCDCให้การต้อนรับ พร้อมนํานายกรัฐมนตรี เยี่ยมชมCreative Spaceณ บริเวณชั้น 5 ซึ่งพื้นที่ให้บริการด้านธุรกิจ และพื้นที่ส่วนกลางสําหรับการทํางานและร้านกาแฟRooftop Gardenโดยมีการจัดกิจกรรมเพื่อการเรียนรู้และสันทนาการข้อมูลโครงการ รวมถึงการแสดงผลงานผู้ประกอบการนักออกแบบ และชมวิดีทัศน์ จากนั้นได้กล่าวรายงานว่าTCDCเปิดให้บริการมาตั้งแต่ปี 2558 ณ ห้างสรรพสินค้าเอ็มโพเรียม แต่ด้วยความตั้งใจที่จะปรับบทบาทภารกิจเพื่อขยายงานบริการแก่ประชาชน พร้อมลดภาระงบประมาณภาครัฐ จึงได้ย้ายที่ทําการมายังอาคารไปรษณีย์กลาง บนย่านเจริญกรุงที่มีเรื่องราวประวัติศาสตร์คู่กับกรุงเทพฯ และประเทศไทย โดยเปิดทดลองให้บริการเมื่อวันที่ 5 พฤษภาคม ที่ผ่านมา
สําหรับบทบาทของTCDCนอกจากการพัฒนาและขยายแห่งเรียนรู้สร้างสรรค์ต้นแบบให้เป็นเครื่องมือในการพัฒนาตนเองของเยาวชน นักออกแบบ และผู้ประกอบการไทยแล้ว ยังมีบทบาทในการขับเคลื่อนเศรษฐกิจสร้างสรรคมาอย่างต่อเนื่อง ทั้งในด้านการวิจัยแผนพัฒนาอุตสาหกรรมสร้างสรรค์ เมืองสร้างสรรค์ และขยายผลสู่ดครงการที่ส่งเสริมการใช้ความคิดสร้างสรรค์ หรือกระบวนการคิดเชิงออกแบบ เพื่อแก้ปัญหาสังคมและเพิ่มศักยภาพทางธุรกิจ ภายใต้โมเดลประเทศไทย 4.0 ทั้งนี้ TCDCได้ร่วมกับหน่วยงานต่าง ๆ ทั้ง บริษัท กสท.โทรคมนาคม จํากัด บริษัท ไปรษณีย์ไทย จํากัด การท่องเที่ยวแห่งประเทศไทย สํานักงานทรัพย์สินส่วนพระมหากษัตริย์ กรุงเทพมหานคร ธุรกิจและชุมชนของย่าน เพื่อทําให้ย่านเจริญกรุงเป็นย่างสร้างสรรค์ต้นแบบในระดับสากล อีกทั้ง คณะรัฐมนตรี (20 มิ.ย.60) ได้มีมติเห็นชอบให้ยกฐานะศูนย์สร้างสรรค์งานออกแบบ เป็นสํานักงานส่งเสริมเศรษฐกิจสร้างสรรค์ (องค์การมหาชน) ซึ่งนับเป็นปรากฏการณ์แห่งการเริ่มต้นเดินหน้าสู่อนาคตเศรษฐกิจสร้างสรรค์ของประเทศอย่างแท้จริง
โอกาสนี้ นายกรัฐมนตรีได้แสดงความขอบคุณเจ้าหน้าที่TCDCและทุกฝ่ายที่เกี่ยวข้อง เพราะสิ่งที่TCDCได้ดําเนินการนั้น จะเป็นอนาคตของประเทศไทยในการที่จะก้าวไปสู่ไทยแลนด์ 4.0 แต่การจะก้าวไปสู่ 4.0 ได้นั้น จะต้องดําเนินการตั้งแต่ต้นทาง กลางทาง และปลายทาง ซึ่งTCDCถือว่าอยู่ระหว่างกระบวนการต้นทางกับกลางทาง ก่อนเชื่อมต่อผู้ผลิต เพื่อนําไปสู่การแปรรูปและนวัตกรรม สอดคล้องกับการก้าวไปสู่ไทยแลนด์ 4.0 ตามนโยบายรัฐบาล
อย่างไรก็ตาม นายกรัฐมนตรีกล่าวถึงการดําเนินการให้ไปสู่เป้าหมายดังกล่าวว่า ทุกภาคส่วนต้องร่วมมือกันขับเคลื่อน ทั้งภาครัฐ องค์กรมหาชน ภาคเอกชน ประชาสังคม และประชาชนในพื้นที่ โดยกําหนดเป้าหมายให้ชัดเจนทั้งในเรื่องของจํานวน กลุ่มบุคคล เป้าหมาย ที่จะเข้ามาเรียนรู้ในเรื่องนี้ ตลอดจนมีการถ่ายทอดองค์ความรู้ในเรื่องของความคิดสร้างสรรค์ต่าง ๆ ลงไปในพื้นที่และชุมชน โดยใช้ทรัพยากรที่มีอยู่ในพื้นที่ให้เกิดให้เกิดประโยชน์สูงสุด รวมทั้งบรรจุเรื่องดังกล่าวไว้ในหลักสูตรการศึกษา ซึ่งกระทรวงศึกษาธิการต้องเข้ามามีส่วนร่วมในเรื่องดังกล่าวด้วย
นอกจากนี้ นายกรัฐมนตรีได้กล่าวย้ําว่า การดําเนินงานของTCDCต้องให้สอดคล้องกับยุทธศาสตร์ชาติ 20 ปี 6 ด้าน (1.ความมั่นคง 2. การสร้าง ความสามารถ ในการแข่งขัน 3. การพัฒนาและ เสริมสร้าง ศักยภาพคน 4.การสร้างโอกาส ความเสมอภาคและ เท่าเทียมกันทาง สังคม 5. การสร้าง การเติบโตบน คุณภาพชีวิต ที่เป็นมิตรต่อ สิ่งแวดล้อม และ 6. การปรับสมดุลและ พัฒนาระบบการ บริหารจัดการ ภาครัฐ) ตลอดจนสอดคล้องกับแผนพัฒนาเศรษฐกิจและสังคมแห่งชาติฉบับที่12และนโยบายการพัฒนาพื้นที่ของรัฐบาลใน 6 ภูมิภาค ได้แก่ ภาคกลาง ภาคเหนือ ภาคตะวันออกเฉียงเหนือ ภาคใต้ ตะวันออก 3 จังหวัดชายแดนภาคใต้ และ 4 อําเภอในจังหวัดสงขลา เพื่อให้การบริหารราชการแผ่นดินและการใช้จ่ายงบประมาณเป็นไปอย่างมีประสิทธิภาพ และใช้ศักยภาพของแต่ละพื้นที่มีอยู่ให้เป็นไปอย่างเหมาะสม คํานึงถึงประโยชน์ของประชาชนและประเทศเป็นสําคัญ พร้อมน้อมนําศาสตร์พระราชา เข้าใจ เข้าถึง และพัฒนา มาเป็นแนวทางการปฏิบัติ ซึ่งจะทําให้การดําเนินการต่าง ๆ เกิดผลสัมฤทธิ์ตามเป้าหมายที่กําหนดและเกิดผลรูปธรรมอย่างแท้จริง
นายกรัฐมนตรี ได้กล่าวชื่นชมศูนย์สร้างสรรค์งานออกแบบ (TCDC) ภายใต้การกํากับดูแลของOKMDที่ได้มุ่งเน้นพัฒนาความคิดสร้างสรรค์และนวัตกรรมต่าง ๆ ซึ่งจะนําไปสู่การพัฒนาประเทศและเพิ่มขีดความสามารถในการแข่งขัน ทั้งนี้ การดําเนินการต้องเป็นไปอย่างครบวงจรตั้งแต่ต้นทาง กลางทาง และปลายทาง โดยเฉพาะการออกแบบเพื่อนําไปสู่การผลิตและแปรรูป จะต้องมีการออกแบบและผลิตให้สอดคล้อง ตรงกับความต้องการของผู้บริโภคและตลาด โดยใช้ทรัพยากรที่มีอยู่ในประเทศอย่างเหมาะสม คุ้มค่า เกิดประโยชน์สูงสุดต่อประชาชนและประเทศชาติ ขณะที่อุปสงค์และอุปทานต้องมีความสมดุล รวมถึงเรื่องการผลิตและแปรรูปพืชผลทางการเกษตร ทั้งในเรื่องของปริมาณและความต้องการของผู้บริโภค เพื่อไม่ให้ส่งผลกระทบต่อปริมาณผลิตภัณฑ์และผลผลิตที่มีจํานวนมากเกินไปจนทําให้ราคาตกต่ํา
จากนั้น นายกรัฐมนตรีและคณะเยี่ยมชมแหล่งรวบรวมหนังสือวารสารและสื่อสิ่งพิมพ์ด้านความคิดสร้างสรรค์และการออกแบบ บริเวณชั้น 4 พร้อมเยี่ยมชมMake spaceห้องปฏิบัติการ เครื่องมือและผู้เชี่ยวชาญเพื่อการเปลี่ยนไอเดียให้กลายเป็นงานต้นแบบ ณ บริเวณชั้น 3 รวมทั้งเยี่ยมชมMaterial & Design Innovation Centerศูนย์รวบรวมวัสดุและนวัตกรรมการออกแบบ พร้อมพบปะผู้ประกอบการและนักออกแบบที่จัดแสดง บริเวณชั้น 2 ก่อนเยี่ยมชมGalleryบริเวณชั้น 1 ซึ่งเป็นพื้นที่สําหรับการจัดนิทรรศการ “สํารวจงานสร้างสรรค์ไทยเพื่อไปต่อ” และพื้นที่จัดนิทรรศการไปรษณีย์ของกระทรวงดิจิทัลเพื่อเศรษฐกิจและสังคม ก่อนเดินทางกลับ
-------------------------
กลุ่มประชาสัมพันธ์และเผยแพร่ สํานักโฆษก